'n Diamant is die kosbaarste, skitterendste en hardste edelgesteente wat bekend is en bestaan uit kristallyne koolstof, gewoonlik kleurloos of getint en deursigtig of deurskynend. 'n Diamant is ŉ vorm van gewone koolstof wat onder geweldige hitte en druk gekristalliseer het. Die teorie wat vandag algemeen aanvaar word, is dat diamante miljoene jare gelede baie diep in die aarde gevorm is en tydens vulkaniese uitbarstings na die oppervlak uitgestoot is. Baie van die diamante het in die sogenaamde blougrond of kimberliet in die luggate van die ou vulkaniese pype en splete agtergebly. Hierdie pype kan 'n deursnee hê wat wissel van 'n paar meter tot 2 km. Van die pype en splete het met verloop van tyd op natuurlike wyse verweer, en sommige van die diamante wat daardeur blootgelê is, is deur vloedwater weggevoer en deur oertydse riviere afgevoer sodat dit in sekere streke gekonsentreer geword het. Dit is sulke sogenaamde alluviale diamante of spoeldiamante wat rivieroewers en aan die Weskus van Suid-Afrika ontgin word. Diamante was al 3000 jaar v.C. bekend. Die woord diamant kom van die Griekse woord adamas, wat “staal” beteken.